《久别离》
清代·李锴

淅淅梧桐叶，几向秋窗落。但见金井阴，欲朽银床索。

关河不必远，边山不必近。乡心宛转托尺书，云中岂少南飞雁。

女萝与乔松，那得长相守。君心傥弃捐，一日即为久。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。